લગભગ 30 કાળિયાર નહેરમાં પડીને મરી ગયા તે પછી બિશનોઇ લોકોએ ભેગા થઈને નિર્ણય કર્યો કે પાણી પીવા માટે નહેર સુધી કાળિયાર જાય નહિ તેવું કરવું પડે. હનુમાનગઢ અને શ્રીગંગાનગર જિલ્લાના ગામોમાં બિશનોઇ લોકોએ ભેગા થઈને નહેરની નજીક, અથવા પોતાના જ ખેતરોમાં પાણીના ઓવારા બનાવવાનો નિર્ણય કર્યો હતો. આજે બિશનોઇના ગામોમાં 70 જેટલા ઓવારા બનાવાયા છે. મોટો ખાડો કરીને તેમાં પાણી ભરવામાં આવે છે. પાણી નીચે સોસાઇ ના જાય તે માટે તળિયે પહેલા પ્લાસ્ટિક બિછાવવામાં આવે છે. તેના પર માટી નાખીને પછી પાણી ભરવામાં આવે છે. દસેક દિવસે પાણી ખાલી થઈ જાય એટલે તેને ફરીથી ભરવો પડે. બિશનોઇ લોકોએ આ કામ જાતે સ્વીકારી લીધું છે. કાળિયાર પાણી પીવા કેનાલમાં ના જાય તે માટે આટલી કાળજી લેવાનું જે સમાજ વિચારતો હોય તેમના સંઘર્ષનો કદી અંત આવ્યો જ નથી. બે કાળિયારનો શિકાર કરનારને સજા અપાવવા માટે 20 વર્ષ મથવું પડ્યું છે. ચિંકારાના બીજા કેસમાં સલમાન નિર્દોષ છુટી ગયો છે અને આ કેસમાં પણ આગળ હાઇકોર્ટ અને સુપ્રીમમાં શું થશે તે કહેવું મુશ્કેલ છે. પણ બિશનોઇ સમાજનું સંગઠન છેક સુધી લડશે. હારી જશે, પણ હામ નહિ છોડે. જીવ દઇને વૃક્ષ બચાવનાર સમાજની વાહવાહી થાય છે, પણ તેમનું અનુકરણ કરવાનું કોઈને સૂઝતું નથી તે પણ એક હકીકત છે.